b"\n_START_ARTICLE_\nHug X de Lusignan\n_START_SECTION_\nBiografia\n_START_PARAGRAPH_\nEl 1220 es va casar formalment amb Isabel d'Angulema, v\xc3\xaddua de Joan sense Terra, que ja havia estat la seva promesa del 1194 al 1200 quan Joan sense Terra li va imposar casar-se amb ell el 1200. El 1200 Hug X encara era jove (uns 10 anys) per\xc3\xb2 sempre es va sentir molt of\xc3\xa8s per l'acci\xc3\xb3 del rei angl\xc3\xa8s. El seu pare Hug IX, i el mateix fill i els altres membres de la fam\xc3\xadlia es van revoltar (vers 1201) i van demanar ajut al rei de Fran\xc3\xa7a. El seu pare Hug IX havia rebut el comtat de la Marca el 1200, potser en compensaci\xc3\xb3, per\xc3\xb2 al rebel\xc2\xb7lar-se li fou confiscat (vers 1201). Les incursions ferotges dels Lusignan (que es van estendre fins a la frontera de Normandia) i l'actitud del rei Felio August de Fran\xc3\xa7a que va confiscar els feus anglesos al regne, va permetre recuperar el comtat de la Marca segurament el 1202 quan va morir el comte Aimar d'Angulema al que el rei angl\xc3\xa8s l'havia cedit o almenys li havia confiat el seu govern._NEWLINE_El seu pare li va cedir els seus dominis i drets el 1218 (senyor de Lusignan i comte de la Marca). A la mort d'Hug IX a Damieta el 1219 i la ren\xc3\xbancia de la seva mare Matilde d'Angulema als seus drets al comtat d'Angulema, es va procedir al casament amb Isabel d'Angulema (1220) i des de llavors fou tamb\xc3\xa9 comte d'Angulema._NEWLINE_La seva oposici\xc3\xb3 a Blanca de Castella i despr\xc3\xa9s a Alfons de Poitiers, va fer perdre a Hug de Lusignan algunes de les seves possessions. El juny de 1240, despr\xc3\xa9s d'un setge de quinze dies, es va veure obligat a tornar la molt poderosa fortalesa de Frontenay (actual ciutat de Frontenay Rohan-Rohan) a Llu\xc3\xads IX de Fran\xc3\xa7a que en va fer arrasar els murs per castigar-la per la seva oposici\xc3\xb3 al poder reial. Hug de Lusignan fou finalment ven\xc3\xa7ut el 21 de juliol de 1242 en el moment de la batalla de Taillebourg el 1242. _NEWLINE_Obligat a seguir al rei Llu\xc3\xads IX de Fran\xc3\xa7a a la croada el 1248, va morir davant Damieta (on tamb\xc3\xa9 havia mort el seu pare) el 5 de juny de 1249."